section_heading: Vojna karijera
paragraph_text: Böhm-Ermolli je u vojsku stupio kao kadet, te nakon završetka kadetske škole u St. Poltenu i Terezijaske vojne akademije u Bečkom Novom Mjestu s činom poručnika služi od 1875. godine u 4. dragunskoj pukovniji. Od 1878. pohađa Vojnu akademiju u Beču nakon čega služi u raznim vojnim jedinicama. U svibnju 1891. unaprijeđen je u čin bojnika, dok čin pukovnika dostiže u travnju 1897. godine. U svibnju 1897. postaje zapovjednikom 3. ulanske pukovnije kojom zapovijeda do travnja 1901. kada dobiva zapovjedništvo nad 16. konjičkom brigadom. U svibnju 1903. promaknut je u čin general bojnika, dok u studenom 1905. postaje zapovjednikom 7. konjičke divizije sa sjedištem u Krakowu. U studenom 1907. ponovno je promaknut, ovaj put u podmaršala. U travnju 1909. dobiva zapovjedništvo nad 12. pješačkom divizijom koja je također imala sjedište u Krakowu kojom zapovijeda do studenog 1911. kada postaje zapovjednikom I. korpusa. U svibnju 1912. ponovno je unaprijeđen i to u čin generala konjice.